NÁVRH  VLÁDY

na skrátené legislatívne konanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 289/1995 Z. z. o dani z pridanej hodnoty v znení neskorších predpisov

Vládny návrh zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov zabezpečuje ďalší pokrok v prispôsobovaní právnej úpravy dane z pridanej hodnoty v Slovenskej republike so sekundárnou legislatívou Európskej únie. Návrhom zákona sa tiež dosiahne zvýšenie príjmov štátneho rozpočtu na rok 2003.

Uvedené ciele sa majú dosiahnuť zmenami v zdaňovaní v oblasti stavebníctva (okrem bytov), v doprave nákladov (železničná, vodná a letecká doprava) a v zdaňovaní všetkých druhov stravovania, ako aj návrhom na vypustenie niektorých položiek z prílohy č. 1 zákona, čím sa tieto budú po prijatí návrhu zákona zdaňovať základnou sadzbou dane. Navrhnuté zmeny sú v súlade so Šiestou smernicou Rady EÚ 77/388/EHS, ktorá je základnou smernicou upravujúcou uplatňovanie dane z pridanej hodnoty v Európskej únii, ako aj so schválenou kapitolou 10 – Dane Národného programu prispôsobovania acquis communautaire.

V súlade s prípravou zákona o štátnom rozpočte na rok 2003 je potrebné zabezpečiť tiež schválenie návrhu zákona o dani z pridanej hodnoty, aby sa v rámci zosúladenia našej legislatívy s legislatívou EÚ zabezpečilo zvýšenie príjmov štátneho rozpočtu v roku 2003.

Táto skutočnosť je dôvodom na uplatnenie požiadavky podľa § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky, aby sa Národná rada Slovenskej republiky uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon Národnej rady Slovenskej republiky č. 289/1995 Z.z. o dani z pridanej hodnoty v znení neskorších predpisov.

Neschválením predloženého návrhu, ktorý priamo reaguje na zákon o štátnom rozpočte na rok 2003, hrozia štátu hospodárske škody z dôvodu nezabezpečenia na jednej strane príjmov štátneho rozpočtu a na druhej strane z nezabezpečenia pokrytia plánovaných výdavkov štátneho rozpočtu.